“เงินบาท” วันนี้เปิดตลาด 34.20บ. แนะผู้นำเข้าซื้อสกุลต่างประเทศ เพื่อป้องกันความเสี่ยง
“เงินบาท” วันนี้เปิดตลาด 34.20 บ. อ่อนค่าจากปิดตลาดเมื่อวันศุกร์ระดับ 34.15 บาท โดยมองกรอบค่าเงินบาทเคลื่อนไหวในช่วง 34.10 - 34.30 บาท/ดอลลาร์ แนะผู้นำเข้าซื้อสกุลเงินต่างประเทศ เพื่อป้องกันความเสี่ยง
“เงินบาท” วันนี้เปิดตลาด 34.20 บ. อ่อนค่าจากปิดตลาดเมื่อวันศุกร์ที่ระดับ 34.15 บาท โดยมองกรอบค่าเงินบาทเคลื่อนไหวในช่วง 34.10 - 34.30 บาท/ดอลลาร์
2 พ.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(2 พ.ค.66) เปิดตลาด 34.20 บาท/ดอลลาร์ อ่อนค่าจากราคาปิดตลาดเมื่อวานศุกร์ที่ระดับ 34.15 บาท/ดอลลาร์
โดยเงินดอลลาร์สหรัฐแข็งค่าเมื่อเทียบกับสกุลเงินหลักท่ามกลางกระแสคาดการณ์ที่ว่าธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ย  0.25% สู่ระดับ 5.00-5.25% ในการประชุมวันที่ 2-3 พ.ค. เพื่อสกัดเงินเฟ้อ ในขณะที่ทางด้านเจพีมอร์แกน เชส แอนด์ โค ตกลงเข้าซื้อกิจการธนาคารเฟิร์สท์ รีพับลิก แบงก์ เป็นที่เรียบร้อย ส่งผลให้เจพีมอร์แกนซึ่งเป็นธนาคารรายใหญ่ที่สุดของสหรัฐมีขนาดใหญ่ยิ่งขึ้นไปอีก
ทั้งนี้จับตาในวันศุกร์ที่ 5 พ.ค. จะมีการประกาศตัวเลขการจ้างงานนอกภาคเกษตรของสหรัฐในเดือน เม.ย. คาดว่าจะออกมาจำนวน 180,000 ตำแหน่งงาน
โดยวันศุกร์ที่ผ่านมานักลงทุนต่างชาติขายพันธบัตรไทยสุทธิ 3,241 ล้านบาท  และขายหุ้นไทยสุทธิ 2,722.20 ล้านบาท โดยมองกรอบค่าเงินบาทวันนี้เคลื่อนไหวในช่วง 34.10 – 34.30 บาท/ดอลลาร์ พร้อมแนะนำผู้นำเข้าควรซื้อเงินตราต่างประเทศเพื่อปิดความเสี่ยง และผู้ส่งออกแนะนำขายเงินตราต่างประเทศที่เหนือระดับ 34.30 บาท/ดอลลาร์
ส่วนกรอบค่าเงินวันนี้ USD/THB 34.10 – 34.30,EUR/THB 37.30 – 37.80,JPY/THB 0.2450 – 0.2500,GBP/THB 42.50 – 43.00 และ AUD/THB 22.40 – 22.90